b'\n_START_ARTICLE_\nMorten Poulsen\n_START_SECTION_\nSeuraura\n_START_PARAGRAPH_\nPoulsen on Herning Blue Foxin kasvatti. H\xc3\xa4n edusti kaudella 2004\xe2\x80\x932005 joukkueen alle 20-vuotiaiden joukkuetta, jossa teki 28 ottelussa 14 maalia ja yhteens\xc3\xa4 27 tehopistett\xc3\xa4. Saman kauden aikana h\xc3\xa4n pelasi my\xc3\xb6s Herningin kakkosjoukkueessa Tanskan toiseksi korkeimmalla sarjatasolla. H\xc3\xa4n teki kakkosjoukkueessa pelaamissaan 15 ottelussa viisi maalia sek\xc3\xa4 yhden sy\xc3\xb6tt\xc3\xb6pisteen._NEWLINE_Kaudella 2005\xe2\x80\x932006 Poulsen paransi kakkosjoukkueen paidassa pelaten 17 ottelua ja tehden niiss\xc3\xa4 21 maalia ja yhteens\xc3\xa4 35 tehopistett\xc3\xa4. Juniorijoukkueessa h\xc3\xa4n pelasi my\xc3\xb6s 17 ottelua ja teki 19 pistett\xc3\xa4. Kakkosjoukkueen paidassa Poulsen pelasi pudotuspeleiss\xc3\xa4 yli kaksi pistett\xc3\xa4 per peli -tahdilla tehden viidess\xc3\xa4 ottelussa 11 tehopistett\xc3\xa4. Lis\xc3\xa4ksi h\xc3\xa4n p\xc3\xa4\xc3\xa4si debytoimaan Tanskan p\xc3\xa4\xc3\xa4sarjassa Metal Ligaenissa, jossa pelasi Herningin joukkueessa yhdeks\xc3\xa4ss\xc3\xa4 ottelussa. Niiss\xc3\xa4 h\xc3\xa4n j\xc3\xa4i pisteitt\xc3\xa4 ja istui yhden kahden minuutin rangaistuksen. Pudotuspeleiss\xc3\xa4 h\xc3\xa4n pelasi kolme ottelua ilman pisteit\xc3\xa4. Joukkue voitti kauden p\xc3\xa4\xc3\xa4tteeksi pronssia._NEWLINE_Poulsen pelasi kaudella 2006\xe2\x80\x932007 viiden ottelun verran juniorij\xc3\xa4\xc3\xa4kiekkoa. Niiss\xc3\xa4 h\xc3\xa4n teki tehopisteet 4+4. Kakkosjoukkueessa Poulsen teki 14 peliss\xc3\xa4 yht\xc3\xa4 monta maalia sek\xc3\xa4 11 sy\xc3\xb6tt\xc3\xb6pistett\xc3\xa4. Herningin ykk\xc3\xb6sjoukkueen riveiss\xc3\xa4 h\xc3\xa4n 27 ottelua, joiden aikana teki p\xc3\xa4\xc3\xa4sarjauransa kaksi ensimm\xc3\xa4ist\xc3\xa4 maalia. Pudotuspeleiss\xc3\xa4 h\xc3\xa4n j\xc3\xa4i pisteitt\xc3\xa4 pelaamissaan 14 ottelussa. Herning ja Poulsen voittivat kauden p\xc3\xa4\xc3\xa4tteeksi Tanskan mestaruuden._NEWLINE_Kauden 2007\xe2\x80\x932008 lopussa Poulsen pelasi viimeisen kerran juniorijoukkueen riveiss\xc3\xa4 edustaessaan sit\xc3\xa4 yhdess\xc3\xa4 pudotuspeliottelussa. H\xc3\xa4n iski ottelussa yhden maalin. Aikuisten joukkueessa Poulsen teki 40 ottelussa 17 tehopistett\xc3\xa4. 16 pudotuspeliottelussa h\xc3\xa4n teki yhden maalin sek\xc3\xa4 yhden sy\xc3\xb6tt\xc3\xb6pisteen. Kauden p\xc3\xa4\xc3\xa4tteeksi Poulsen voitti Herningin kanssa toisen per\xc3\xa4tt\xc3\xa4isen Tanskan mestaruuden._NEWLINE_Kaudeksi 2008\xe2\x80\x932009 Poulsen siirtyi Herningist\xc3\xa4 pelaamaan Nordsj\xc3\xa6lland Cobrasiin. Ensimm\xc3\xa4isell\xc3\xa4 kaudellaan Herningin ulkopuolella h\xc3\xa4n teki 14 tehopistett\xc3\xa4 38 ottelussa. Nelj\xc3\xa4ss\xc3\xa4 pudotuspeliottelussa syntyi kaksi sy\xc3\xb6tt\xc3\xb6pistett\xc3\xa4. Lis\xc3\xa4ksi h\xc3\xa4n pelasi Tanskan toiseksi korkeimmalla sarjatasolla pelaavassa Gladsaxe/Rungsted II -joukkueessa kolme pudotuspeliottelua ilman pisteit\xc3\xa4. Toisella kaudellaan Cobrasissa Poulsen paransi tehden 33 pistett\xc3\xa4 36 ottelussa. Viidess\xc3\xa4 pudotuspeliottelussa syntyi yksi maali sek\xc3\xa4 yhteens\xc3\xa4 kolme tehopistett\xc3\xa4._NEWLINE_Kaudeksi 2010\xe2\x80\x932011 Poulsen palasi takaisin Herningiin, jossa teki uransa henkil\xc3\xb6kohtaisen piste-enn\xc3\xa4tyksen joukkueen voittaessa j\xc3\xa4lleen Tanskan mestaruuden. Runkosarjan aikana h\xc3\xa4n teki 60 pistett\xc3\xa4, joista 25 oli maaleja. Pudotuspelien 14 peliss\xc3\xa4 syntyi yhdeks\xc3\xa4n maalia ja 22 tehopistett\xc3\xa4. H\xc3\xa4n oli sek\xc3\xa4 runkosarjassa ett\xc3\xa4 pudotuspeleiss\xc3\xa4 Herningin toiseksi tehokkain pistemies ketjutoverinsa Bryan Marshallin j\xc3\xa4lkeen. Poulsen ja Marshall valittiin molemmat liigan t\xc3\xa4hdist\xc3\xb6kent\xc3\xa4lliseen._NEWLINE_Poulsen pelasi Herningiss\xc3\xa4 vain yhden kauden ja siirtyi sen j\xc3\xa4lkeen ensimm\xc3\xa4isen kerran urallaan Tanskan ulkopuolelle tehdess\xc3\xa4\xc3\xa4n sopimuksen Ruotsin toiseksi korkeimmalla sarjatasolla Allsvenskanissa pelaavan IK Oskarshamnin kanssa. H\xc3\xa4n pelasi joukkueessa ensimm\xc3\xa4isell\xc3\xa4 kaudellaan 50 ottelua tehden 29 tehopistett\xc3\xa4 ja istuen kahdeksan rangaistusminuuttia. Kauden j\xc3\xa4lkeen Poulsen teki Oskarshamnin kanssa kahden vuoden mittaisen jatkosopimuksen._NEWLINE_Kaudella 2013\xe2\x80\x932014 Poulsen pelasi 43 ottelua ja teki niiss\xc3\xa4 19 pistett\xc3\xa4. Kaudeksi 2014\xe2\x80\x932015 my\xc3\xb6s Mortenin veli Anders Poulsen siirtyi pelaamaan Oskarshamniin. Morten Poulsen teki 47 ottelussa 16 maalia ja yhteens\xc3\xa4 28 tehopistett\xc3\xa4. H\xc3\xa4nelle tuomittiin kauden aikana kaksi kahden minuutin rangaistusta._NEWLINE_Kauden j\xc3\xa4lkeen Poulsen j\xc3\xa4tti Oskarshamnin pelattuaan joukkueessa nelj\xc3\xa4n kauden ajan. H\xc3\xa4n solmi sopimuksen it\xc3\xa4valtalaisen Erste Bank Eishockey Ligassa pelaavan Graz 99ersin kanssa. Kaudeksi 2016\xe2\x80\x9317 SM-Liigassa pelaavaan Lahden Pelicansiin yhden vuoden sopimuksella._NEWLINE_Kaudeksi 2017\xe2\x80\x932018 Poulsen siirtyi try out -sopimuksella It\xc3\xa4vallan EBEL-liigan italialaisjoukkue HC Bolzanoon. Koeajan j\xc3\xa4lkeen h\xc3\xa4n ei kuitenkaan saanut sopimusta seuraan.\n_START_SECTION_\nMaajoukkueura\n_START_PARAGRAPH_\nPoulsen esiintyi maajoukkueen paidassa ensimm\xc3\xa4isen kerran kauden 2005\xe2\x80\x932006 p\xc3\xa4\xc3\xa4tteeksi, jolloin h\xc3\xa4n edusti Tanskan alle 18-vuotiaiden maajoukkuetta alle 18-vuotiaiden maailmanmestaruuskilpailuiden 1. divisioonassa. H\xc3\xa4n pelasi turnauksessa viisi ottelua, joissa teki yhden maalin sek\xc3\xa4 nelj\xc3\xa4 tehopistett\xc3\xa4._NEWLINE_Seuraavana vuonna h\xc3\xa4n pelasi vanhemmissa alle 20-vuotiaiden maailmanmestaruuskilpailuissa, joissa Tanska pelasi my\xc3\xb6s 1. divisioonassa. Poulsen oli turnauksessa Tanskan paras maalintekij\xc3\xa4 kuudella osumallaan, kun joukkue nousi seuraavaksi vuodeksi kisojen p\xc3\xa4\xc3\xa4sarjaan. Lis\xc3\xa4ksi h\xc3\xa4n oli koko turnauksen paras maalintekij\xc3\xa4 sek\xc3\xa4 tuli valituksi kisojen parhaaksi hy\xc3\xb6kk\xc3\xa4\xc3\xa4j\xc3\xa4ksi. Poulsen pelasi my\xc3\xb6s seuraavan vuoden kisoissa p\xc3\xa4\xc3\xa4sarjassa, jossa teki kuudessa pelaamassaan ottelussa kaksi maalia ja yhden sy\xc3\xb6tt\xc3\xb6pisteen, kun Tanska tippui seuraavaksi vuodeksi takaisin 1. divisioonaan._NEWLINE_Ensimm\xc3\xa4isen kerran Poulsen edusti Tanskan aikuisten maajoukkuetta kev\xc3\xa4\xc3\xa4n 2011 maailmanmestaruuskilpailuissa, jolloin pelasi kuusi ottelua ja j\xc3\xa4i pisteitt\xc3\xa4. Seuraavan vuoden turnauksessa Poulsen teki ensimm\xc3\xa4isen maajoukkuemaalinsa aikuisten tasolla. Kauden 2011\xe2\x80\x932012 aikana h\xc3\xa4n pelasi yhteens\xc3\xa4 20 maaottelua. Vuoden 2013 maailmanmestaruuskilpailuissa Poulsen teki j\xc3\xa4lleen yhden maalin pelaamissaan seitsem\xc3\xa4ss\xc3\xa4 ottelussa. Vuoden aikana h\xc3\xa4n pelasi 23 virallista maaottelua Tanskan paidassa. Poulsen edusti Tanskaa my\xc3\xb6s vuosina 2014 sek\xc3\xa4 2015, joina teki yhteens\xc3\xa4 11 ottelussa yhden maalin.'